次韻葉觀文遊鼓山
作者：李彌遜
朝代：宋

paragraphs: 謝公憂民餘，妙語繼兩禪。
兹遊瞰滄溟，宛在一葉蓮。
木密虚可步，石立髙莫緣。
從來看山眼，一洗俱茫然。
蓬萊如有無，空翠蒙雲烟。
卻疑浩蕩中，天津渺歸船。
崎嶇訪幽勝，衆象爭相鮮。
凌髙寓遠目，孤雲共軒軿。
歸來擁寒衾，耳底酒鳴泉。
覓句了不工，青燈暗孤眠。